हिन्दी साहित्य में डॉ. रामविलास शर्मा मार्क्सवादी आलोचक के रूप में जाने जाते हैं | उनकी लेखनी में ‘जातीयता’ एक बहुत बड़ा मुद्दा रहा है | इसी जातीयता को ध्यान में रखकर उन्होंने निराला साहित्य का मूल्यांकन हिन्दी जाति के परिप्रेक्ष्य में किया हैं | हिन्दी के आधुनिक कवियों में निराला, डॉ.शर्मा के प्रिय कवि हैं | निराला उन्हें इसलिए प्रिय है क्योंकि निराला ने हिन्दी जाति, हिन्दी भाषा और हिन्दी साहित्य के विकास के लिए आजीवन संघर्ष किया | उन्होंने हिन्दी साहित्य की जातीय परम्परा और साहित्य की जातीय विशेषताओं को पहचाना और उसकी रक्षा करने एवं उसे विकसित करने पर जोर दिया था | डॉ. शर्मा के अनुसार हिंदी साहित्य में निराला एक मात्र ऐसे कवि हैं जो अपनी जातीय अस्मिता के लिए सबसे अधिक संवेदनशील दिखाई देते हैं | वे लिखते हैं –“हिन्दी के साहित्यकारों में निराला ही सबसे अधिक अपने जातीय प्रदेश की समस्याओं के प्रति सतर्क थे | फिल्म से लेकर साहित्य तक उन्होंने सारी समस्याओं को एक ही मूल समस्या के अंतर्गत मानकर उन पर विचार किया था | यह मूल समस्या थी, हिन्दीभाषी जाति के विकास की समस्या | वे अन्य भाषाओं की तुलना में हिन्दी का समर्थन करते थे, उन भाषाओं की महत्ता भी स्वीकार करते थे | अपनी भाषा और साहित्य में जो अन्तर्विरोध थे, उनके प्रति भी सजग थे | उनके समय की अधिकांश समस्याएँ अभी हल नहीं हुईं | हिन्दी जाति के अभ्युत्थान के लिए जो भी प्रयत्नशील हों, उन्हें निराला के विचारों से प्रेरणा मिलेगी |”1 वे हिन्दी जाति के सबसे बड़े कवि हैं | उन्होंने भारत की जातीय समस्या को सुलझाया हैं |